Προβλέψεις «σοκ» για ύφεση 10% στην Ελλάδα το 2020 και εκτίναξη της ανεργίας στο 22,3%, εμπεριέχει η έκθεση του Διεθνούς Νομισματικού Ταμείου (ΔΝΤ) για τις Παγκόσμιες Οικονομικές Προοπτικές (World Economic Outlook) που δημοσιεύτηκε σήμερα στα πλαίσια της Εαρινής Συνόδου του οργανισμού που διεξάγεται για πρώτη φορά με ψηφιακό τρόπο (virtualy).

Παρουσιάζοντας την έκθεση, η επικεφαλής οικονομολόγος του Ταμείου Γκίτα Γκοπίνατ ανέφερε πως το βασικό σενάριο του ΔΝΤ υποθέτει ότι η πανδημία του κορωνοϊού θα εξασθενίσει κατά το δεύτερο εξάμηνο του 2020. Ωστόσο, η ίδια αποσαφήνισε πως εξακολουθεί να υπάρχει σημαντική αβεβαιότητα για τη διάρκεια της πανδημίας, για το μακροοικονομικό της αντίκτυπο και τις πιέσεις που τελικά θα ασκήσει στις χρηματοπιστωτικές αγορές και στις αγορές εμπορευμάτων.

Αναφορικά με την Ελλάδα το ΔΝΤ εκτιμά πως η χώρα μας θα έχει το 2020 την μεγαλύτερη ύφεση, την μεγαλύτερη ανεργία, τις μεγαλύτερες αποπληθωριστικές πιέσεις, αλλά και την μεγαλύτερη επιδείνωση σε επίπεδο εμπορικού ισοζυγίου στο σύνολο της ευρωζώνης.

Να σημειωθεί πως το ΔΝΤ εκτιμά πως εφέτος η παγκόσμια οικονομία θα συρρικνωθεί κατά 3% και η οικονομία της ευρωζώνης θα σημειώσει ύφεση κατά 7,5%.

Οι προβλέψεις του ΔΝΤ για την ανάκαμψη της Ελλάδος το 2021 δείχνουν πως η χώρα μας θα αναπτυχθεί κατά 5,1% σε μέσα επίπεδα ακολουθώντας τον ίδιο ρυθμό ανάταξης με την υπόλοιπη ευρωζώνη (4,7%), ωστόσο η ανεργία δεν θα επανέλθει στα προ κορωνοϊού επίπεδα και θα παραμείνει στην περιοχή του 19%.

Αναλυτικά το Διεθνές Νομισματικό Ταμείο προβλέπει τα εξής για την Ελλάδα: